ສະຫາຍ ຫງວຽນຝູຈ້ອງ ເລຂາທິການໃຫຍ່ພັກກອມມູນິດຫວຽດນາມ ພົບປະເຈລະຈາກັບສະຫາຍ ບຸນຍັງ ວໍລະຈິດ ເລຂາທິການໃຫຍ່ ປະທານປະເທດແຫ່ງ ສປປ ລາວ. (ພາບ: TTXVN)
ວກ. ອອນໄລ - ໂດຍຕອບສະໜອງຕາມຄຳເຊື້ອເຊີນຂອງສະຫາຍ ຫງວຽນຝູຈ້ອງ ເລຂາທິການໃຫຍ່ພັກກອມມູນິດຫວຽດນາມ ແລະສະຫາຍ ເຈິ່ນດ້າຍກວາງ ປະທານປະເທດຫວຽດນາມ, ສະຫາຍ ບຸນຍັງ ວໍລະຈິດ ເລຂາທິການໃຫຍ່ ປະທານປະເທດແຫ່ງ ສປປ ລາວ ໄດ້ນຳຄະນະຜູ້ແທນຂັ້ນສູງຂອງພັກແລະລັດລາວ ມາຢ້ຽມຢາມປະເທດຫວຽດນາມຢ່າງເປັນທາງການ ໃນລະຫວ່າງທີ 19-21 ທັນວາ 2017.
ໃນການຢ້ຽມຢາມຫວຽດນາມ, ສະຫາຍ ບຸນຍັງ ວໍລະຈິດ ເລຂາທິການໃຫຍ່ ປະທານປະເທດແຫ່ງ ສປປ ລາວ ໄດ້ພົບປະເຈລະຈາກັບສະຫາຍ ຫງວຽນຝູຈ້ອງ ເລຂາທິການໃຫຍ່ພັກກອມມູນິດຫວຽດນາມ, ພົບປະຫາລືກັບປະທານປະເທດຫວຽດນາມ ເຈິ່ນດ້າຍກວາງ ແລະ ພ້ອມກັນປະກາດປິດ ປີສາມັກຄີມິດຕະພາບຫວຽດນາມ-ລາວ 2017; ພົບປະກັບນາຍົກລັດຖະມົນຕີ ຫງວຽນຊວັນຝຸກ, ປະທານສະພາແຫ່ງຊາດ ຫງວຽນທິກີມເງິນ; ຢ້ຽມຢາມອະດີດການນຳຫຼັກແຫຼ່ງຈຳນວນໜຶ່ງຂອງພັກແລະລັດຫວຽດນາມ; ຕ້ອນຮັບການເຂົ້າຢ້ຽມຂ່ຳນັບຂອງສະມາຄົມມິດຕະພາບຫວຽດນາມ-ລາວ; ພົບປະກັບຜູ້ຕາງໜ້າອະດີດທະຫານອາສາສະໝັກແລະຜູ້ຊ່ຽວຊານຫວຽດນາມທີ່ໄດ້ສູ້ຮັບແລະເຮັດວຽກຢູ່ລາວ, ພົບປະໂອ້ລົມກັບຜູ້ແທນຊາວໜຸ່ມຫວຽດນາມແລະນັກສຶກສາລາວຢູ່ຫວຽດນາມ; ໄປຢາມພື້ນຖານເສດຖະກິດແລະວັດທະນະທຳບາງແຫ່ງຢູ່ນະຄອນຫຼວງຮ່າໂນ້ຍ, ແຂວງເງ້ອານ ແລະ ກອງບັນຊາການທະຫານເຂດ 4.
ສອງຝ່າຍເນັ້ນໜັກວ່າ ການຢ້ຽມຢາມມິດຕະພາບທີ່ຫວຽດນາມຢ່າງເປັນທາງການຄັ້ງນີ້ຂອງສະຫາຍ ບຸນຍັງ ວໍລະຈິດ ເລຂາທິການໃຫຍ່ ປະທານປະເທດແຫ່ງ ສປປ ລາວ ແມ່ນຫຼັກໝາຍທີ່ມີຄວາມໝາຍປະຫວັດສາດ ເຊິ່ງສອງປະເທດໄດ້ສົມທົບກັນຈັດຕັ້ງປີສາມັກຄີມິດຕະພາບຫວຽດນາມ-ລາວ 2017, ສະເຫຼີມສະຫຼອງວັນສ້າງຕັ້ງສາຍພົວພັນທາງການທູດ ຫວຽດນາມ-ລາວ ຄົບຮອບ 55 ປີ ແລະ ວັນເຊັນສົນທິສັນຍາມິດຕະພາບ ແລະການຮ່ວມມື ຫວຽດນາມ-ລາວ ຄົບຮອບ 40 ປີ ຢ່າງສຳເລັດຜົນ.
ໃນບັນຍາກາດແຫ່ງໄມຕີຈິດມິດຕະພາບອັນເລິກເຊິ່ງ, ຄວາມສາມັກຄີແບບພິເສດ ແລະຄວາມໄວ້ວາງໃຈຊຶ່ງກັນແລະກັນ, ສອງຝ່າຍໄດ້ແຈ້ງໃຫ້ກັນຊາບກ່ຽວກັບສະພາບການທີ່ພົ້ນເດັ່ນຂອງແຕ່ລະພັກ, ແຕ່ລະປະເທດ; ໃຫ້ຄວາມອວຍພອນຊົມເຊີຍແກ່ບັນດາຜົນສຳເລັດທີ່ສຳຄັນໃນສອງປີແຫ່ງການຜັນຂະຫຍາຍປະຕິບັດມະຕິກອງປະຊຸມໃຫຍ່ ຂອງແຕ່ລະພັກ; ຢືນຢັນຜົນສຳເລັດຂອງປີສາມັກຄີມິດຕະພາບຫວຽດນາມ-ລາວ 2017 ທີ່ມີຄວາມໝາຍເລິກເຊິ່ງຕໍ່ການຍົກສູງຈິດສຳນຶກ ຄວາມຮູ້ຂອງພະນັກງານ ສະມາຊິກພັກ ແລະ ປະຊາຊົນ ໂດຍສະເພາະແມ່ນຊາວໜຸ່ມ ຂອງສອງປະເທດ ກ່ຽວກັບຄວາມພົວພັນມິດຕະພາບ ຄວາມສາມັກຄີແບບພິເສດ ແລະການຮ່ວມມືຮອບດ້ານ ຫວຽດນາມ-ລາວ, ມັນແມ່ນກຳລັງໜູນສຳຄັນທີ່ຊຸກຍູ້ການພົວພັນລະຫວ່າງສອງພັກ, ສອງລັດ ແລະປະຊາຊົນສອງປະເທດຫວຽດນາມ-ລາວ ໃຫ້ຂະຫຍາຍຕົວຂຶ້ນສູ່ລະດັບໃໝ່; ແລກປ່ຽນເປັນເອກະພາບກ່ຽວກັບບັນດາແຜນນະໂຍບາຍ, ມາດຕະການແນໃສ່ສືບຕໍ່ຊຸກຍູ້ການພົວພັນລະຫວ່າງສອງພັກ, ສອງລັດແລະປະຊາຊົນສອງປະເທດ ໃຫ້ນັບມື້ນັບຂະຫຍາຍຕົວເຂົ້າສູ່ລວງເລິກ ແທດຈິງ ແລະມີປະສິດທິຜົນໃນທຸກຂົງເຂດ, ປະກອບສ່ວນປະຕິບັດແນວທາງການປ່ຽນແປງໃໝ່ຂອງແຕ່ລະພັກໃຫ້ບັນລຸຄວາມສຳເລັດມີໄຊ. ສອງຝ່າຍກໍ່ໄດ້ແລກປ່ຽນຄວາມຄິດຄວາມເຫັນກ່ຽວກັບບັນດາບັນຫາພາກພື້ນແລະສາກົນທີ່ມີຄວາມສົນໃຈຮ່ວມກັນ.
ຕາມນັ້ນ, ສອງຝ່າຍເຫັນດີເປັນເອກະສັນຈະສືບຕໍ່ສົມທົບກັນຢ່າງແໜ້ນແຟ້ນໃນການປະຕິບັດບັນດາຂໍ້ຕົກລົງລະຫວ່າງການນຳຂັ້ນສູງຂອງສອງພັກ, ສອງລັດ; ຖະແຫຼງການຮ່ວມຫວຽດນາມ-ລາວ ເດືອນເມສາ 2016, ເດືອນພະຈິກ 2016 ແລະ ເດືອນເມສາ 2017 ເນື່ອງໃນໂອກາດບັນດາການຢ້ຽມຢາມມິດຕະພາບເປັນທາງການຂອງການນຳຂັ້ນສູງຂອງສອງພັກ, ສອງລັດ.
ສອງຝ່າຍເຫັນດີເປັນເອກະສັນຈະເພີ່ມທະວີ ແລະພັດທະນາການພົວພັນທາງການເມືອງໃຫ້ເຂົ້າສູ່ລວງເລິກ, ກຳນົດທິດໃຫ້ແກ່ການພົວພັນຮ່ວມມືລວມລະຫວ່າງສອງປະເທດ; ສືບຕໍ່ດຳເນີນການພົບປະ ແລກປ່ຽນຢ່າງເປັນປະຈຳພາຍໃຕ້ຫຼາຍຮູບການ ລະຫວ່າງການນຳຂັ້ນສູງຂອງສອງພັກ, ສອງລັດ; ປັບປຸງ ບູລະນະ ແລະ ຍົກສູງປະສິດທິຜົນຂອງບັນດາກົນໄກຮ່ວມມື ລະຫວ່າງສອງພັກ, ສອງລັດ; ເປີດກວ້າງການຮ່ວມມື ຊ່ວຍເຫຼືອຊຶ່ງກັນແລະກັນ ລະຫວ່າງບັນດາຄະນະຂອງພັກ, ບັນດາກະຊວງ ຂະແໜງການ, ບັນດາຄະນະກຳມາທິການຂອງສະພາແຫ່ງຊາດ, ແນວໂຮມ, ອົງຄະນະມະຫາຊົນ, ອົງການຈັດຕັ້ງປະຊາຊົນ ແລະບັນດາທ້ອງຖິ່ນ ຂອງສອງປະເທດ, ໃນນັ້ນ ໃຫ້ຄວາມສຳຄັນແກ່ການແລກປ່ຽນທິດສະດີວິທະຍາສາດ ແລະພຶດຕິກຳ, ແບ່ງປັນບົດຮຽນປະສົບການກ່ຽວກັບວຽກງານກໍ່ສ້າງພັກ, ກໍ່ສ້າງລະບົບການເມືອງໃຫ້ໝັ້ນຄົງເຂັ້ມແຂງ, ພັດທະນາເສດຖະກິດ-ສັງຄົມ ແລະເຊື່ອມໂຍງສາກົນ; ສຸມໃສ່ສົມທົບກັນສຶກສາອົບຮົມພະນັກງານຂັ້ນຕ່າງໆ; ຍູ້ແຮງການໂຄສະນາຢ່າງກວ້າງຂວາງເລິກເຊິ່ງໃນປະຊາຊົນທຸກຊັ້ນວັນນະ, ໂດຍສະເພາະແມ່ນຊາວໜຸ່ມ ຂອງສອງປະເທດ ກ່ຽວກັບມູນເຊື້ອຄວາມພົວພັນສາມັກຄີແບບພິເສດຫວຽດນາມ-ລາວ; ສືນຕໍ່ສົມທົບກໍ່ສ້າງບັນດາກິດຈະການທີ່ສຳຄັນ ແລະ ປັບປຸງເສີມສ້າງບັນດາອະນຸສອນສະຖານກ່ຽວກັບຄວາມພົວພັນຫວຽດນາມ-ລາວ ຢູ່ແຕ່ລະປະເທດ.
ສອງຝ່າຍຢືນຢັນຄວາມສຳຄັນ ແລະເຫັນດີຈະພະຍາຍາມຊຸກຍູ້ ຍົກສູງປະສິດທິຜົນການຮ່ວມມືທາງດ້ານເສດຖະກິດ, ການລົງທຶນ, ການຄ້າ, ວັດທະນະທຳ, ການສຶກສາ-ຝຶກອົບຮົມ, ສາທາລະນະສຸກ, ວິທະຍາສາດ-ເຕັກໂນໂລຊີ ບົນພື້ນຖານເສີມຂະຫຍາຍຄວາມສາມາດບົ່ມຊ້ອນ ແລະທ່າແຮງຂອງແຕ່ລະປະເທດ ຢ່າງມີປະສິດທິຜົນ. ສອງຝ່າຍສົມທົບກັນປະຕິບັດບັນດາຂໍ້ຕົກລົງຂັ້ນສູງ, ສັນຍາ, ຂໍ້ຕົກລົງການຮ່ວມມືລະຫວ່າງສອງລັດຖະບານ ແລະ ບັນດາໂຄງການຮ່ວມມືລະຫວ່າງບັນດາກະຊວງ ຂະແໜງການແລະທ້ອງຖິ່ນຂອງສອງປະເທດ ໃຫ້ໄດ້ເປັນຢ່າງດີ, ໃນນັ້ນ ບຸລິມະສິດການເຊື່ອມຕໍ່ສອງພື້ນຖານເສດຖະກິດ, ເປັນຕົ້ນແມ່ນການເຊື່ອມຕໍ່ທາງດ້ານຄົມມະນາຄົມຂົນສົ່ງ, ພະລັງງານ, ການທ່ອງທ່ຽວ,…
ສອງຝ່າຍຢືນຢັນຈະສືບຕໍ່ສ້າງເງື່ອນໄຊອຳນວຍຄວາມສະດວກ ໃຫ້ຊຸມຊົນຊາວຫວຽດນາມຢູ່ລາວ ແລະ ຊຸມຊົນຊາວລາວຢູ່ຫວຽດນາມ ໄດ້ດຳລົງຊີວິດ ເຮັດວຽກ ຮ່ຳຮຽນ ຢ່າງສອດຄ່ອງກັບຂໍ້ກຳນົດ ກົດໝາຍຂອງແຕ່ລະປະເທດ ແລະ ກົດໝາຍລະຫວ່າງປະເທດ. ຫວຽດນາມສະແດງຄວາມຂອບໃຈຕໍ່ລາວທີ່ໄດ້ໃຫ້ຄວາມສຳຄັນແກ່ສ່ວນຮ່ວມອັນຕັ້ງໜ້າຂອງຊຸມຊົນຊາວຫວຽດນາມ ທີ່ໄດ້ປະກອບເຂົ້າໃນການປົກປັກຮັກສາ ແລະ ສ້າງສາພັດທະນາປະເທດລາວ.
ສອງຝ່າຍເຫັນດີເປັນເອກະສັນຈະເພີ່ມທະວີການຮ່ວມມືທາງດ້ານການປ້ອງກັນປະເທດແລະປ້ອງກັນຄວາມສະຫງົບ ໂດຍຖືວ່ານີ້ແມ່ນເສົາຄ້ຳໃນການພົວພັນສອງຝ່າຍ ແນໃສ່ຮັກສາສະຖຽນລະພາບທາງການເມືອງ, ຄວາມສະຫງົບ ຄວາມເປັນລະບຽບຮຽບຮ້ອຍແລະຄວາມປອດໄພທາງສັງຄົມ ໃນແຕ່ລະປະເທດ. ສອງຝ່າຍຈະສົມທົບກັນປະຕິບັດຂໍ້ຕົກລົງຮ່ວມມືທາງດ້ານການປ້ອງກັນປະເທດ ປ້ອງກັນຄວາມສະຫງົບ, ສັນຍາກ່ຽວກັບລະບຽບການຄຸ້ມຄອງຊາຍແດນແລະດ່ານຊາຍແດນ, ອະນຸສັນຍາກ່ຽວກັບຊາຍແດນແລະຫຼັກໝາຍຊາຍແດນ ໃຫ້ໄດ້ເປັນຢ່າງດີ; ກໍ່ສ້າງຊາຍແດນຫວຽດນາມ-ລາວໃຫ້ເປັນຊາຍແດນແຫ່ງສັນຕິພາບ ມິດຕະພາບ ການຮ່ວມມື ແລະການພັດທະນາແບບຍືນຍົງ; ສືບຕໍ່ຜັນຂະຫຍາຍປະຕິບັດຂໍ້ຕົກລົງຂັ້ນລັດຖະບານກ່ຽວກັບການແກ້ໄຂຜູ້ອົບພະຍົບເສລີ ແລະ ການສົມລົດທີ່ບໍ່ມີໃບອະນຸຍາດການແຕ່ງງານ ຢູ່ໃນເຂດຊາຍແດນສອງປະເທດ; ສົມທົບກັນໃນການກີດກັ້ນ ປ້ອງກັນແລະຕ້ານອາດຊະຍາກຳຂ້າມຊາດ, ເປັນຕົ້ນແມ່ນການຄ້າຂາຍ ແລະຂົນສົ່ງຢາເສບຕິດ; ສືບຕໍ່ສົມທົບການຄົ້ນຫາ ທ້ອນໂຮມອັດຖິຂອງທະຫານອາສາສະໝັກ ຊ່ຽວຊານຫວຽດນາມທີ່ເສຍສະຫຼະຊີວິດຢູ່ລາວ ເພື່ອຍົກຍ້າຍເມືອປະເທດຫວຽດນາມ.
ສອງຝ່າຍເຫັນດີເປັນເອກະສັນຈະແບ່ງປັນຂໍ້ມູນຂ່າວສານຢ່າງທັນການ ແລະສົມທົບກັນຢ່າງແໜ້ນແຟ້ນ ມີປະສິດທິຜົນ ແລະສະໜັບສະໜູນຊຶ່ງກັນແລະກັນ ຢູ່ບັນດາເວທີປາໄສສາກົນແລະພາກພື້ນ, ເປັນຕົ້ນແມ່ນຢູ່ສະຫະປະຊາຊາດ, ອາຊຽນ ແລະ ບັນດາກົນໄກຮ່ວມມືອະນຸພາກພື້ນແມ່ນ້ຳຂອງ, ປະກອບສ່ວນຮັກສາສັນຕິພາບ ສະຖຽນລະພາບ ການຮ່ວມມື ແລະການພັດທະນາຢູ່ພາກພື້ນແລະໃນໂລກ. ລາວອວຍພອນຊົມເຊີຍຫວຽດນາມທີ່ໄດ້ຈັດຕັ້ງປີ ເອເປກ 2017 ຢ່າງສຳເລັດຜົນ; ຫວຽດນາມສະແດງຄວາມຂອບໃຈຢ່າງຈິງໃນຕໍ່ລາວ ທີ່ໄດ້ໃຫ້ການສະໜັບສະໜູນຫວຽດນາມໃນການປະຕິບັດໜ້າທີ່ປະເທດເຈົ້າພາບ ເອເປກ.
ສອງຝ່າຍເຫັນດີເປັນເອກະສັນຈະສືບຕໍ່ເພີ່ມທະວີການຮ່ວມມື, ສົມທົບຢ່າງແໜ້ນແຟ້ນນຳກັນ ແລະກັບບັນດາປະເທດ, ບັນດາອົງການຈັດຕັ້ງສາກົນທີ່ກ່ຽວຂ້ອງ ເພື່ອຄຸ້ມຄອງ ນຳໃຊ້ແຫຼ່ງນ້ຳແມ່ນ້ຳຂອງຢ່າງມີປະສິດທິຜົນ, ຮັບປະກັນຄວາມສອດຄ່ອງທາງດ້ານຜົນປະໂຫຍດຂອງບັນດາປະເທດໃນລຸ່ມນ້ຳຂອງ; ມີກົນໄກສົມທົບລະຫວ່າງສອງຝ່າຍ ແລະຫຼາຍຝ່າຍທີ່ກ່ຽວຂ້ອງ ເພື່ອກວດກາ, ຕິດຕາມກວດກາການກະທົບຕ່າງໆຂອງການນຳໃຊ້ນ້ຳໃນແມ່ນ້ຳຂອງ; ເພີ່ມທະວີການສົມທົບກັບກຳປູເຈຍໃນການຊຸກຍູ້ຜັນຂະຫຍາຍປະຕິບັດຂໍ້ຕົກລົງກ່ຽວກັບເຂດສາມຫຼ່ຽມພັດທະນາ ຫວຽດນາມ-ລາວ-ກຳປູເຈຍ.
ສອງຝ່າຍສືບຕໍ່ເນັ້ນໜັກເຖິງຄວາມສຳຄັນຂອງການຮັກສາສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພຢູ່ທະເລຕາເວັນອອກ; ແກ້ໄຂຂໍ້ພິພາດຂັດແຍ່ງຢູ່ທະເລຕະເວັນອອກດ້ວຍສັນຕິວິທີ ບົນພື້ນຖານກົດໝາຍສາກົນ, ໃນນັ້ນມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982; ພ້ອມກັນກັບບັນດາຝ່າຍທີ່ກ່ຽວຂ້ອງ ປະຕິບັດຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງເຕັມທີ່ແລະມີປະສິດທິຜົນ ແລະ ສ້າງປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ (COC) ໃຫ້ສຳເລັດໂດຍໄວ, ປະກອບສ່ວນຮັກສາສັນຕິພາບ ສະຖຽນລະພາບ ຄວາມສະຫງົບ ການຮ່ວມມື ແລະ ການພັດທະນາຢູ່ພາກພື້ນ ແລະໃນໂລກ./.
ໂດຍ ເຟືອງຈ່າ